CELEX ID: 32011R0208
Publication Date: 2011-03-02

Document Text:
KOMISJONI MÄÄRUS (EL) nr 208/2011,
2. märts 2011,
millega muudetakse Euroopa Parlamendi ja nõukogu määrust (EÜ) nr 882/2004 VII lisa ning komisjoni määrusi (EÜ) nr 180/2008 ja (EÜ) nr 737/2008 ELi referentlaborite nimekirjade ja nimede osas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 26. juuni 1990. aasta direktiivi 90/426/EMÜ hobuslaste liikumist ja kolmandatest riikidest importimist reguleerivate loomatervishoiunõuete kohta, (1) eriti selle artikli 19 alapunkti iv,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks, (2) eriti selle artikli 32 lõiget 5,
võttes arvesse nõukogu 24. oktoobri 2006. aasta direktiivi 2006/88/EÜ vesiviljelusloomade ja vesiviljelustoodete loomatervishoiunõuete ning teatavate veeloomadel esinevate taudide ennetamise ja tõrje kohta, (3) eriti selle artikli 55 lõiget 1,
ning arvestades järgmist:
(1)
Määruses (EÜ) nr 882/2004 on sätestatud ühenduse toidu, sööda ja loomatervishoiu ning elusloomade referentlaborite üldised ülesanded, kohustused ja nõuded. Ühenduse toidu ja sööda referentlaborid on loetletud kõnealuse määruse VII lisa I osas ning loomatervishoiu ja elusloomade referentlaborid kõnealuse määruse VII lisa II osas.
(2)
Komisjoni 28. veebruari 2008. aasta määrusega (EÜ) nr 180/2008 (milles käsitletakse ühenduse referentlaboreid muude hobuslaste haiguste jaoks kui hobuste aafrika katk ning millega muudetakse Euroopa Parlamendi ja nõukogu määruse (EÜ) nr 882/2004 VII lisa) (4) määrati muude hobuslaste haiguste jaoks kui hobuste aafrika katk ühenduse referentlaboriks Prantsusmaal asuv Agence Française de Sécurité Sanitaire des Aliments (AFSSA) koos oma loomapatoloogia ja zoonooside uurimislabori ning hobuslaste patoloogia ja haiguste uurimislaboritega.
(3)
Komisjoni 28. juuli 2008. aasta määrusega (EÜ) nr 737/2008 (millega määratakse ühenduse koorikloomade haiguste, marutaudi ja veiste tuberkuloosi referentlaborid, sätestatakse marutaudi ja veiste tuberkuloosi ühenduse referentlaborite täiendav vastutus ja ülesanded ning muudetakse Euroopa Parlamendi ja nõukogu määruse (EÜ) nr 882/2004 VII lisa) (5) määrati ühenduse marutaudi referentlaboriks Prantsusmaal Nancys asuva ameti Agence Française de Sécurité Sanitaire des Aliments (AFSSA) labor Laboratoire d’études sur la rage et la pathologie des animaux sauvages.
(4)
Prantsusmaa ja Taani on komisjonile ametlikult teatanud kõnealustes määrustes loetletud laborite nimedega seotud muudatustest. Lisaks tuleks nüüd pärast Lissaboni lepingu jõustumist viidata määruse (EÜ) nr 882/2004 VII lisas loetletud laboritele (varem „Ühenduse referentlaboratooriumid”) väljendiga „Euroopa Liidu (ELi) referentlaborid”.
(5)
On oluline jälgida, et määrustega (EÜ) nr 882/2004, (EÜ) nr 180/2008 ja (EÜ) nr 737/2008 kehtestatud ELi referentlaborite nimekirja pidevalt ajakohastatakse. Nimetatud määrusi tuleks seepärast vastavalt muuta.
(6)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 882/2004 VII lisa asendatakse käesoleva määruse lisaga.
Artikkel 2
Määruse (EÜ) nr 180/2008 artikkel 1 asendatakse järgmisega:
„Artikkel 1
1. Prantsusmaal asuv Agence nationale de sécurité sanitaire de l’alimentation, de l’environnement et du travail (ANSES) määratakse koos oma loomatervishoiu ja hobuslaste haiguste laboritega ELi referentlaboriks muude hobuslaste haiguste jaoks kui hobuste aafrika katk alates 1. juulist 2008 kuni 30. juunini 2013.
2. Lõikes 1 nimetatud ELi referentlabori funktsioonid, ülesanded ja menetlused koostööks liikmesriikide hobuslaste nakkushaiguste diagnoosimise eest vastutavate laboritega on sätestatud käesoleva määruse lisas.”
Artikkel 3
Määruse (EÜ) nr 737/2008 artikli 2 esimene lõik asendatakse järgmisega:
„Prantsusmaal asuva ameti Agence nationale de sécurité sanitaire de l’alimentation, de l’environnement et du travail (ANSES) labor Laboratoire de la rage et de la faune sauvage de Nancy määratakse ELi marutaudi referentlaboriks alates 1. juulist 2008 kuni 30. juunini 2013.”
Artikkel 4
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 2. märts 2011

EuroVoc Classification:
Level 1: 100158
100149
100156
Level 2: 100262
100215
100250
100245
Level 3: 2442
2479
1277
2478
1268
5877
All Concepts: 1277
1445
1755
192
3660
5462
6569